ภาพรวมการเปิดจำหน่ายเข็มที่ระลึกตราสัญลักษณ์พระราชพิธีบรมราชาภิเษกรอบปฐมบทเป็นไปอย่างเรียบร้อย
ภาพรวมการเปิดจำหน่ายเข็มที่ระลึกตราสัญลักษณ์พระราชพิธีบรมราชาภิเษกรอบปฐมบทเป็นไปอย่างเรียบร้อย และจำหน่ายเข็มที่ระลึกไปทั้งหมด 6,000 เข็ม โดยพรุ่งนี้ 1 เมษายน 2562 เตรียมเปิดสั่งจองไม่จำกัดจำนวนได้ที่ไปรษณีย์ทั่วประเทศนายสมพาศ นิลพันธ์ ที่ปรึกษาสำนักงานปลัดสำนักนายกรัฐมนตรี กล่าวถึงภาพรวมหลังสำนักงานปลัดสำนักนายกรัฐมนตรี เปิดจำหน่ายเข็มที่ระลึกตราสัญลักษณ์พระราชพิธีบรมราชาภิเษก พุทธศักราช 2562 และเสื้อโปโลสีเหลืองตราสัญลักษณ์พระราชพิธีบรมราชาภิเษกรอบปฐมบท ว่า เป็นไปด้วยความเรียบร้อยตั้งแต่เปิดให้ประชาชนรับบัตรคิวตั้งแต่เวลา 05.30 น. แล้วเปิดให้ซื้อในเวลา 06.45 น. พบมีประชาชนมาต่อคิวซื้อเป็นจำนวนมาก โดยมีเข็มที่ระลึกจำหน่ายให้ประชาชนรวม 6,000 เข็ม และเสื้อโปโลสีเหลือง 20,000 ตัว แล้วเสร็จภายในเวลาประมาณ 12.00 น. ทั้งนี้ ประชาชนที่ต้องการเข็มที่ระลึก สามารถจองผ่านที่ทำการไปรษณีย์ทุกสาขาทั่วประเทศ หรือสั่งจองผ่านระบบร้านค้าออนไลน์ของ บริษัท ไปรษณีย์ไทย จำกัด เว็บไซต์ thailandpostmart.com ได้ตั้งแต่วันที่ 1 เมษายนนี้เป็นต้นไป โดยไม่จำกัดจำนวน ในส่วนของเสื้อโปโลสีเหลือง ได้ผลิตเป็นต้นแบบเพียง 200,000 ตัวเท่านั้น ในเบื้องต้นจำหน่ายไปแล้ว 20,000 ตัว และมีที่ประชาชนสั่งจองมายังสำนักงานปลัดสำนักนายกรัฐมนตรี ขณะที่อนุญาตให้หน่วยงานราชการ ภาคเอกชน รัฐวิสาหกิจ และห้างร้านกว่า 300 หน่วยงาน รวมประมาณ 3-4 ล้านตัว สามารถผลิตเสื้อโปโลสีเหลืองตราสัญลักษณ์ได้ แต่ต้องส่งต้นแบบมาให้ตรวจสอบความถูกต้องและคุณภาพเสื้อก่อน ขณะที่ นายทรงชัย เมืองพูนผล หนึ่งในประชาชนที่ตั้งใจเดินทางมารอคิวตั้งแต่เช้า กล่าวด้วยน้ำเสียงดีใจ ว่า จะนำเข็มและเสื้อไปใช้ช่วงวันพระราชพิธีบรมราชาภิเษกในเดือนพฤษภาคมนี้ ถือเป็นวันที่สำคัญของประเทศไทยที่ประชาชนคนไทยทุกคนควรจะสวมใสเสื้อสีเหลืองออกมาแสดงความจงรักภักดี สำหรับรายได้จากการจำหน่ายเข็มที่ระลึกตราสัญลักษณ์ฯ ทั้งหมดหลังหักค่าใช้จ่ายจะนำขึ้นทูลเกล้าฯ ถวายโดยเสด็จพระราชกุศลตามพระราชอัธยาศัย